เคแบงก์แแนะธุรกิจปรับตัวรับภูมิภาค
เคแบงก์” ชี้ 1 ใน 3 ธุรกิจขนาดใหญ่ไทยต้องเร่งปรับตัว เสริมศักยภาพด้านการผลิตและบริหารจัดการ รับการแข่งขันในภูมิภาค
25 ธ.ค. 2555

เคแบงก์” ชี้ 1 ใน 3 ธุรกิจขนาดใหญ่ไทยต้องเร่งปรับตัว เสริมศักยภาพด้านการผลิตและบริหารจัดการ รับการแข่งขันในภูมิภาค  
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า จากการศึกษาดัชนีทางการเงินของผู้ประกอบการไทย พบว่าขณะนี้มีธุรกิจขนาดใหญ่ของไทยราว 1 ใน 3 ที่จำเป็นต้องเร่งปรับตัวเพื่อรับมือกับการแข่งขันในระดับภูมิภาคที่กำลังจะมาถึง เนื่องจากในช่วง 3 ปีที่ผ่านมาธุรกิจไทยถึง 30 % ยังมียอดขายเติบโตได้ต่ำกว่า 10-20 % ต่อปีและมีธุรกิจถึง 47 % ที่มีอัตราการทำกำไรขั้นต้นต่ำกว่า 10 % อย่างไรก็ตาม พบว่าข้อดีของธุรกิจไทยขณะนี้คือ 65% ยังมีสัดส่วนหนี้ต่อทุนในเกณฑ์ต่ำกว่า 2.0 เท่า ซึ่งแสดงให้เห็นถึงพื้นฐานที่ดีด้านเงินทุนและการทำกำไรที่พร้อมรองรับการขยายตัวเพิ่มขึ้นผ่านการลงทุนและการกู้ยืม
“คำนวณว่าหากจีดีพีในปีหน้าโต 5 % เงินเฟ้ออยู่ที่ 3 % ธุรกิจที่เติบโตได้ดีควรจะมียอดขายเพิ่มขึ้นไม่ต่ำกว่า 8-10 % 
หากต่ำกว่านี้จะเติบโตช้า แข่งขันได้ยากซึ่งจำเป็นต้องเพิ่มเสริมศักยภาพด้านการผลิตและบริหารจัดการ การวางระบบบริหารการเงินและการตลาดให้เป็นระดับภูมิภาค ที่สำคัญจะต้องมีการลงทุนสร้างแบรนด์และการวิจัยเพื่อสร้างมูลค่าเพิ่มแก่สินค้าและบริการ ขณะเดียวกันต้องบริหารความเสี่ยง ทั้งในด้านอัตราแลกเปลี่ยนและการค้า เพื่อลดความเสี่ยงที่กำไรจะลดลงไปอีก” นายวศิน กล่าว
นายวศิน กล่าวว่า นอกจากแรงบีบให้ธุรกิจต้องปรับตัวเองเข้าสู่ระดับภูมิภาคแล้ว ในปีหน้าธุรกิจไทยยังต้องเผชิญกับความท้าทายจากภายนอกประเทศ ได้แก่ 1.ความผันผวนของอัตราแลกเปลี่ยนและราคาสินค้าโภคภัณฑ์ ซึ่งเป็นผลมาจากนโยบายอัดฉีดเงินเข้าระบบของสหรัฐและยุโรป 2.ความเสี่ยงในการผิดนัดชำระที่เพิ่มขึ้นในตลาดเกิดใหม่ ขณะเดียวกันยังมีความท้าทายภายในประเทศที่ต้องรับมือ ได้แก่ การขึ้นค่าแรง 300 บาท การขยายตัวของชุมชนเมืองและการขยายโครงสร้างพื้นฐานเพื่อรองรับเออีซี